
Hei alle sammen. Jeg ønsker med dette innlegget å orientere litt om mine tanker rundt evalueringen i matematikk. 

I gjeldende fagplan for førskolelærerutdanningen er obligatoriske krav for matematikk at studentene skal ha godkjent ett gruppearbeid samt en godkjent avsluttende prøve hvor det blir gitt bestått eller ikke bestått. Med de mål som er satt opp for matematikk er en avsluttende prøve etter min mening ikke den beste evalueringsform. Vi ønsker nemlig at studentene skal få arbeide praktisk og få konkrete erfaringer med den matematikken som er i barnehagen - ikke bare kunne reprodusere fakta ved en avsluttende prøve. 

For at faget skal bli en prosess der studentene får reflektere over den matematikk som fins i barnehagen, og for at de selv skal kunne koble teorien med praksis er mappevurdering noe vi dette året ønsker å prøve ut. Med denne evalueringsformen vil vi lettere kunne ha en kontinuerlig oppfølging av studentene, og den vil  også kunne gi læreren tilbakemelding på undervisningen. 

Den konkrete gjennomføringen av mappeevalueringen vil være at studentene skal levere inn fire arbeider som de skal legge i mappen sin (mappen være "elektronisk" eller gå inn under ferdaskrinet). Alle arbeidene må være godkjent. Mappene skal leveres individuelt, men minst én innlevering skal være et gruppearbeid. Mappen skal inneholde en innledning der det blir gitt begrunnelse for valg av de oppgavene som er i mappen. 

Det hadde vært fint om dere som er praksislærere kunne gi noen innspill angående dette. Det ligger en frihet i opplegget slik at studentene selv kan velge oppgaver. La oss si at dere for tiden jobber med eventyret 'Geiteskillingen som kunne teller til ti.' Da vil det kanskje være naturlig at studentene skrev en   oppgave der deres refleksjoner rundt opplegget, gjennomføring etc kom fram. 

Hva sier dere? 

Tor Espen 

